Breviarium ab Urbe condita

Breviarium ab Urbe condita o Breviarium historiae romanae u simplament Breviarium ye una obra literaria d'o chenero historiografico realizata por Eutropio. O Breviarium s'articula en diez libros que contan d'una traza esquematica os principals eventos d'a historia romana dende a fundación de Roma dica a muerte de l'emperador romano Chovián en l'anyo 364. Revisten particular importancia os escayeiximientos de politica exterior, as campanyas y as guerras de conquiesta. Manimenos reserva menor atención a la politica interior. Os zaguers cuatro libros, dedicatos a los afers imperials, ofreixen uns retratos intresants d'os sobirans.

En a preparación d'a obra, que Eutropio composa por invitación de l'emperador Valent, de qui yera o secretario, l'autor puet basar-se en "Ab Urbe condita libri" y en o "Epitome" deTito Livio, en a obra de Gayo Suetonio Tranquilo, en bella cronica d'edat imperial que no n'habrá quedato garra texto y en recuerdos personals d'él.

O estilo d'a obra ye simple y claro: esto fació que a obra fuese facilment accesible, y contribuyó a la suya difusión. De feito se convertió en un texto d'uso común en as escuelas pa l'aprendizache d'o latín, pero tamién despertó interés pa ser ixamplata succesivament con nuevas aportacions.

En o sieglo VIII Pavlo Diacono aconselló a Adalperga que leyese a Eutropio, y Adalperga dimpués de seguir o consello li comentó que Eutropio como pagano no contaba res sobre os afers d'a ilesia y que s'aturaba en l'anyo 364. Pavlo Diacono reaccionó adhibindo extractos d'as Escrituras, d'os historiadors eclesiasticos y d'atras fuents con Eutropio, y anyadió seis libros, con o que a historia plegaba dica l'anyo 553. O nuevo libro escrito por Pavlo Diacono ye conoixito como "Historia Romana", consta de 16 libros, y se reinterpreta o Breviarium d'Eutropio con adicions dende Sant Hieronimo, Orosio, Chordán y de l' Origo gentis Romanae. A historia s'atura en os tiempos d'o reinato de Chustinián I y d'a invasión longobarda d'Italia. Ye esta versión d'o Breviarium a que Chuan Ferrández d'Heredia ordenó traducir.

Categoría:Traduccions de Johan Ferrández d'Heredia
Categoría:Libros en latín